D Gmeind Süderhouz esch en Gebietskörperschaft dosse bi de Schwobe, wenn's gnau wotsch wösse im Kanton Meckleborg-Vorpommern - besch emmer noni zfrede, hä? Denn halt no gnauer: im Landchreis  Nordvorpommern. Döt fendsch au das wonderschöni Süderhouz im Südoschte vo dem äbe ageni Landchreis, zwösche de Chreisstadt Grimmen, de bekannte Universitätsstadt Greifswald ond de alte Hansestadt Stralsund, wo du au die reizvolli Boddenküschte chasch gnüsse. Die Gägend esch landwertschaftlech prägt dör Fälder met Sölle, riesige Grüenlandflächene, vele chlinere Bäch ond schöne Wälder. Üsi Gmeind Süderhouz esch no en Newcomer, das esch Englisch ond bedütet: en ganz jongi Gmeind. Sie esch entstande dör de freiwellig  Zämeschloss vo de alte Gmeinde Bartmannshagen, Griebenow, Kandelin, Klevenow, Neuendorf, Poggendorf ond Rankow. Zuesätzlech hät sech au 's ehemalige Amt Süderhouz müesse uflöse - ond so esch am 1.1.1999 üsi Gmeind beldet worde. 28 Ortsteil ghöred höt dezue.